b'\n_START_ARTICLE_\nPaul Kr\xc3\xbcger\n_START_PARAGRAPH_\nPaul Kr\xc3\xbcger (f\xc3\xb8dt 20. marts 1840 i Berlin, d\xc3\xb8d 15. maj 1926 i Bonn) var en tysk retsl\xc3\xa6rd._NEWLINE_Kr\xc3\xbcger blev dr. jur. i sin f\xc3\xb8deby 1861, privatdocent sammesteds 1864, ekstraordin\xc3\xa6r professor i Marburg 1870, ordentlig professor sammesteds 1871, i Innsbruck 1872, i K\xc3\xb6nigsberg 1873, i Bonn 1888. Efter at have offentliggjort forskellige, navnlig retshistoriske og kritiske studier, Processualische Consumtion und Rechtskraft des Erkenntnisses (1864), Kritik der Justinianischen Codex (1867), og Kritische Versuche im Gebiete des r\xc3\xb6mischen Rechts (1870) og andre, koncentrerede han hele sin videnskabelige kraft p\xc3\xa5 en kritisk udgave af de romerske retskilder, dels i forening med Theodor Mommsen og Wilhelm Studemund, dels alene. Til Mommsens udgave af digesterne (1866\xe2\x80\x9470) bidrog han til 1. bind med Institutiones (13. udgave 1920, h\xc3\xa5ndudgave, 4. udgave 1921), til 2. med Codex Iustinianus (1897, 9. udgave 1915); efter Mommsens d\xc3\xb8d overtog han ledelsen af v\xc3\xa6rket. Samme utr\xc3\xa6ttelige flid og n\xc3\xb8jagtige kritik anvendte Kr\xc3\xbcger p\xc3\xa5 studiet af juristernes skrifter, b\xc3\xa5de f\xc3\xb8r og efter Justinian, s\xc3\xa6rlig Gaius, som han sammen med Studemund udgav 1877 (5. udgave 1905); denne Gaius-udgave udg\xc3\xb8r 1. bind af Kr\xc3\xbcgers, Mommsens og Studemunds Collectio iuris anteiustiniani in usum scholarum (II, 1878, III, 1890). Af stor v\xc3\xa6rdi er Kr\xc3\xbcgers Geschichte der Quellen und Litteratur des R\xc3\xb6mischen Rechts (Bindings Handbuch, 1888, 2. oplag, 1912). Af Kr\xc3\xbcgers afhandlinger skal her kun n\xc3\xa6vnes Justinianische Entscheidungen streitiger Rechtsfragen im Codex und in den Digesta (1910).'